DA Den Europæiske Unions Tidende C 305/24

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 305/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) Nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»LÜNEBURGER HEIDEKARTOFFELN«

EF Nr.: DE-PGI-0005-0614-03.07.2007

BGB ( X ) BOB ( )

1. Navn:

»Lüneburger Heidekartoffeln«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grønsager og korn, også forarbejdet

3.2. Beskrivelse af produktet med betegnelsen i punkt 1:

Spisekartofler til lagring og tidlige spisekartofler af handelsklasse »ekstra«, som er avlet på Lüneburger Heide. »Lüneburger Heidekartoffeln« har en lys, glat skræl med flade øjne og gult kød. De svarer til tilberedningsegenskaberne »vorwiegend festkochend« (vf) (ret fast i kog) eller »festkochend« (f) (fast i kog) og opfylder kvalitetsegenskaberne i handelsklasse »ekstra«; det er altså sunde, hele, faste og praktisk talt rene kartofler, hvor der ved lange sorter gælder en nedre sorteringsgrænse på 30 mm og ved runde sorter på 35 mm. Den største forskel mellem de største og de mindste knolde inden for et parti eller en pakningsenhed må ikke være over 30 mm.

I alt må andelen af kartofler, der ikke opfylder kvalitetskravene, dvs. rådne knolde, knolde med en underlig lugt eller spirer på over 2 mm, med unormalt fugtindhold, sortbensyge, markant glasagtighed, frost- eller varmeskader samt fremmedlegemer (såsom jord eller løse spirer), ikke udgøre mere end 5 %. Andelen af knolde med brunbakteriose, blødråd og skimmel samt knolde med frost-, varme- eller saltskader er begrænset til højst 1 %. Skurv må generelt ikke overstige 25 % af knoldoverfladen, og andelen af knolde af fremmede sorter er fastsat til højst 2 % af vægten af den pågældende emballageenhed.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkningen skal være i overensstemmelse med de til enhver tid gældende retningslinjer for god landbrugspraksis og henstillingerne fra Niedersachsens landbrugskammer om planteavl og plantebeskyttelse. Begge sæt af retningslinjer går langt ud over de retlige krav. F.eks. er kvælstofgødning begrænset i området til 160 kg N/ha minus plantekvælstof i jorden for ikke at påvirke kartoflernes smag i negativ retning.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Amterne Celle, Gifhorn, Harburg, Lüchow-Dannenberg, Lüneburg (undtagen Amt Neuhaus, som er beliggende nord for Elben), Soltau-Fallingbostel og Uelzen samt kommunen Visselhövede i amtet Rotenburg (Wümme).

5. Tilknytning til det geografiske område:

5.1. Det geografiske områdes egenart:

Med hensyn til det generelle klima ligger Lüneburger Heide i en subatlantisk tempereret zone med milde vintre og kølige somre og med helårsnedbør. Dette klima giver optimale betingelser for kartoffeldyrkning. Den tidligere århundredlange overudnyttelse som følge af traditionelle dyrkningsformer, der har medført, at der er opstået hedelandskaber (intensivt skovbrug ud over skovens regenerationsevne med fortrængning af skoven og yderligere overudnyttelse gennem lynghugst, dvs. fjernelse af det øverste jordlag med hakke eller spade til brug som staldstrøelse), betyder, at området er domineret af skovløse, humusfattige og sandholdige jorde med flyvesandsdannelse. Kvælstofmineraliseringen i jordene er lav.

Kartoffeldyrkning har en lang tradition på Lüneburger Heide. Siden anden halvdel af det 19. århundrede har Lüneburger Heide været et af de mest kendte og største kartoffeldyrkningsområder i Tyskland. Eftersom Lüneburger Heide er et traditionelt kartoffeldyrkningsområde, har landbrugerne igennem flere generationer fået erfaring med kartoffeldyrkning.

At der i dag stadig er tale om en region med en særlig kartoffelkultur, fremgår bl.a. af traditionen med årlige kartoffelfester i mange byer i området, udpegningen af en hedekartoffeldronning samt tilstedeværelsen af det første tyske kartoffelhotel i den østlige del af Lüneburger Heide.

Kartofler fra Lüneburger Heide sælges i stort omfang af avlerne selv og i forretninger med angivelse af den geografiske oprindelse; dette sker ligeledes uden for regionen i hele Tyskland.

I de lokale restauranter tilbydes produkterne som en særdeles velsmagende regional specialitet. Dette sker i talrige tilberedelsesformer, bl.a. i form af særlige hedekartoffelmenuer.

5.2. Produktets specificitet:

»Lüneburger Heidekartoffeln« er særdeles velkendte og har et godt ry både i og uden for regionen.

De sorter, der dyrkes på Lüneburger Heide, er traditionelt sorter, som er »overvejende kogefaste« og »kogefaste«. Det er derfor udelukkende disse sortstyper, der skal anvendes. Kartoflerne fra området har typisk en lys skræl og gult kød.

De kommer pletfri og rene i handelen, hvilket er et vigtigt kendemærke for kvaliteten.

Deres smag påvirkes ikke af et højt jord-kvælstofmineraliseringspotentiale.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den lange tradition for kartoffeldyrkning i det afgrænsede geografiske område, som er begunstiget af det optimale klima og de optimale jordbetingelser, og den dermed forbundne særlige kartoffelkultur på Lüneburger Heide har ført til, at kartoflerne fra dette område har et særligt godt renommé hos forbrugerne som en regional specialitet.

De humusfattige, sandholdige jorde i området gør det muligt at avle de kartofler med lys skræl, som er typiske for området. Som følge af jordens struktur er de lette at tage op og kommer derfor pletfri og rene i handelen, hvilket er et vigtigt kendemærke for kvaliteten. På grund af det lave kvælstofmineraliseringspotentiale i jordene sker der ingen smagspåvirkning som følge af forhøjet kvælstoffrigivelse. Tværtimod kan avleren ved hjælp af en målrettet, men begrænset kvælstofgødskning producere kartofler med en god smag.

Produkternes høje kvalitet og den lange tradition for kartoffelavl har givet Lüneburger Heidekartoffeln et særdeles godt renommé.

Henvisning til offentliggørelsen af varespecifikationen:

(Artikel 5, stk. 7, i forordning (EF) Nr. 510/2006)

De fuldstændige specifikationer er offentliggjort i:

Markenblatt Heft 2 af 13.1.2006, Teil 7, s. 981

(http://publikationen.dpma.de/DPMApublikationen/dld_gd_file.do?id=15)